Det er meldingen fra projekt Nulskrald, som handler om, at få produceret mindre affald; primært gennem kildesortering i hjemmene samt at have tanker på genbrug. Der er tale om et samarbejde mellem affaldsselskabet AVV, kommunikationsbureauet Tankegang og Aalborg Universitet. Forsøget Nulskrald vil hente viden om danskernes tilgang til affald. Hvad skal der til, for at folk får mindre affald og sorterer mere? Ændrede indkøbsvaner, nye sorteringssystemer eller? Ved at observere prøvefamilierne og få dem til at formidle deres erfaringer, håber AVV samt forskere og studerende fra AAU at blive klogere på feltet. Og tre uger inde i forsøget er det lykkedes hjemme hos Karin Stensgaard fra Hjørring at halvere affaldsmængden. - Det er helt vildt, så meget vi har sparet på det affald, vi propper direkte i skraldespanden, fortæller Karin Stensgaard. Familien sorterer alt affald blandt andet til genbrug og til komposten. - Og det er faktisk ikke noget, vi bruger mere end fem minutter på hver dag, så jeg synes, at det er en minimal indsats til gavn for miljøet, siger Karin Stensgaard. Projektet fortsætter de næste to uger.

Opsummering:
De seneste tre uger er det lykkedes 200 nordjyske familier at spare så meget på affaldet, at mængden er reduceret med hele 25 procent.